ธปท.คาดเงินสะพัดตรุษจีน 3.14 หมื่นล้าน
ธปท.คาดเงินสะพัดตรุษจีน 3.14 หมื่นล้านบาท เพิ่มขึ้นจากปีที่แล้ว 6.4% ตามความต้องการใช้จ่ายในช่วงเทศกาลตรุษจีน มั่นใจเงินสำรองมีเพียงพอต่อความต้องการเบิกจ่าย
28 ม.ค. 2554

ธปท.คาดเงินสะพัดตรุษจีน 3.14 หมื่นล้านบาท เพิ่มขึ้นจากปีที่แล้ว 6.4% ตามความต้องการใช้จ่ายในช่วงเทศกาลตรุษจีน มั่นใจเงินสำรองมีเพียงพอต่อความต้องการเบิกจ่าย
ธนาคารแห่งประเทศไทย(ธปท.) ออกรายงานได้ประมาณการความต้องการใช้จ่ายธนบัตรของประชาชนในช่วงเทศกาลตรุษจีนว่าน่าจะเพิ่มสูงขึ้นกว่าเกณฑ์ปกติ โดยคาดว่า ในช่วงปลายเดือนม.ค. จนถึงวันที่ 3 ก.พ.ปีนี้ ธนาคารพาณิชย์จะมีการเบิกจ่ายธนบัตรจากธปท.เป็นมูลค่าประมาณ 1.415 แสนล้านบาท ซึ่งถือเป็นการเบิกจ่ายที่สูงขึ้นกว่าในช่วงสิ้นเดือนตามปกติ เพราะธนาคารน่าจะเตรียมเงินสำรองไว้รองรับความต้องการใช้จ่าย ที่จะเพิ่มขึ้นในช่วงเทศกาลตรุษจีนด้วย 
ทั้งนี้ ธปท.คาดว่าช่วงตรุษจีนความต้องการใช้จ่ายธนบัตร น่าจะมีมูลค่าประมาณ 3.14 หมื่นล้านบาท เพิ่มขึ้น 6.4% เมื่อเทียบกับช่วงเดียวกันปีก่อน ดังนั้นธปท.จึงได้มีการเตรียมสำรองธนบัตรชนิดราคาต่างๆ เพื่อรองรับความต้องการเบิกจ่ายไว้แล้ว โดยวันที่ 26 ม.ค.ธปท.สำรองธนบัตรไว้มูลค่า 4.076 แสนล้านบาท  คาดว่าปริมาณเงินสำรองที่เตรียมไว้จะเพียงพอต่อความต้องการเบิกจ่ายในช่วงนี้ ไม่มีปัญหาขาดแคลนธนบัตรชนิดราคาต่างๆแน่นอน